7 Se se ne se tla diragala leng? Jesu ga a ka a bolela letsatsi le ura. Go na le moo, o ne a naya taelo eno: “Fa lo bona Jerusalema a dikologilwe ke masole a a thibeletseng, itseng gore go kgakgabadiwa ga gagwe go atametse. A ba ba kwa Judea ba simolole go tshabela kwa dithabeng, mme a ba ba mo gare ga gagwe ba tloge, le ba ba mo mafelong a selegae a ba se ka ba tsena mo go ene.” (Luke 21:20, 21) Mo dingwageng tse 30 tsa fa Jesu a sena go bua mafoko ao, Bakeresete bangwe kwa Jerusalema ba ne ba lebala gore nako e potlakile mme ba iteega tsebe. Go ne go ntse jaaka e kete ba leba go sele ba ntse ba kgweetsa. Fa ba ne ba ka se fetole tsela e ba akanyang ka yone, ruri ba ne ba tla welwa ke masetlapelo. Jerusalema o ne a le gaufi le go senngwa, le fa ba ne ba akanya jalo kgotsa nnyaa! * Gongwe kgakololo ya ga Paulo e ne ya nna tlhagiso mo Bakereseteng ba ba neng ba otsela semoyeng kwa Jerusalema.